OKRESNÁ PROKURATÚRA RUŽOMBEROK 
Dončova 8, 034 53 Ružomberok 1

Číslo: 1 Pv 112/15/5508	Ružomberok 09.08.2016 
EEČ: 2-42-63-2016

U Z N E S E N I E

Trestná vec:	obv. XXXXX 
Trestný čin:	Prečin Nebezpečné vyhrážanie podľa § 360 odsek 1, odsek 2 písmeno a Trestného zákona číslo 300/2005 Zbierky zákonov v znení zákona číslo 1/2014 Zbierky zákonov 
Rozhodol: 	prokurátorka Okresnej prokuratúry Ružomberok
Podľa § 217 odsek 1 Trestného poriadku vyslovujem, že obvinený:
1.	XXXXX
dátum narodenia: XXXXX
miesto narodenia: XXXXX 
rodné priezvisko: XXXXX
trvalé bydlisko: XXXXX
väzba: nie 
ktorý je trestne stíhaný pre trestný čin:
- Prečin Nebezpečné vyhrážanie podľa § 360 odsek 1, odsek 2 písmeno a Trestného zákona číslo 300/2005 Zbierky zákonov v znení zákona číslo 1/2014 Zbierky zákonov  

sa v skúšobnej dobe, určenej uznesením prokurátora Okresnej prokuratúry XXXXX zo dňa 13.7.2015 spisová značka 1 Pv 112/15/5508, ktorým podľa § 216 odsek 1 Trestného poriadku podmienečne zastavil trestné stíhanie, osvedčil.

Podľa ustanovenia §217 odsek 4 Trestného poriadku právoplatnosťou tohto rozhodnutia alebo uplynutím lehoty uvedenej v odseku 2 nastávajú účinky zastavenia trestného stíhania (§ 9 odsek 1, písmeno e).

vedeného na tom skutkovom základe, že dňa 19.03.2015 zo svojho mobilného telefónu č. 0905 526 271 napísal pošk. XXXXX, nar. XXXXX, trvale bytom XXXXX, okres XXXXX správu znenia: „Tanulienček, prečo toto všetko, keď ťa tak milujem ty chceš, aby som ťa znenávidel, o to ti asi ide, čo“, na čo mu poškodená odpísala, že ho nemiluje, že nech ju nechá žiť a následne po tom, napísal niekoľko SMS správ, v ktorých sa menovanej vyhrážal slovami, že jej ešte urobí zo života peklo, aby tomu verila, že ju bude prenasledovať každú sekundu jej života, že dá osobu s ktorou menovaná v čase oznámenia začala chodiť riadne zbiť, že je mu jedno, čo spraví, že poškodená bude trpieť, ako aj napísal, že sa ho má začať báť, že ho v takýchto veciach nepozná, na čo následne poškodená zablokovala telefónne číslo obvineného, aby jej nemohol volať a písať na telefónne číslo XXXXX a keď dňa 19.03.2015 okolo 13.15 h poškodená čakala pri kultúrnom dome v Liskovej na kamarátku, zastavil sa pri nej a povedal jej, že si má dávať pozor a keď následne prechádzal popri poškodenej a jej kamarátke na vozidle, otvoril okno a zakričal na ňu slová “teším sa na večer“ a dňa 20.03.2015 v čase okolo 22.00 h obvinený pravdepodobne pod vplyvom alkoholických nápojov prišiel do reštaurácie Alibaba II, ktorá sa nachádza v priestoroch futbalového ihriska v obci XXXXX, kde v barovej časti rozprával na adresu poškodenej, ktorá sa v tom čase v reštaurácii nachádzala, že „táto je riadna kurva“, čo zopakoval viackrát, v dôsledku čoho poškodená odišla z reštaurácie do kuchyne, kde počula, ako na jej adresu vykrikuje, že ju zabije a keď poškodená vošla opäť do reštaurácie a prechádzala popri obvinenom, tento ju ľavou rukou chytil za predlaktie pravej ruky, vytiahol zo zadného vrecka nohavíc malú strelnú zbraň, ktorou namieril na trup poškodenej zo slovami „už sa ma konečne bojíš, aj tak ťa zabijem“, na čo poškodená utiekla cez kuchyňu do šatne, kde sa zamkla a čakala až do príchodu polície. 

Uznesením prokurátora Okresnej prokuratúry Ružomberok zo dňa 13.7.2015, spisová značka 1 Pv 112/15/5508, bola určená skúšobná doba pre jednotlivých obvinených nasledovne:
1.	XXXXX, dátum narodenia: XXXXX  
	12 mesiacov
 
Odôvodnenie:
Prokurátorka Okresnej prokuratúry Ružomberok dňa 13.07.2015 vydala uznesenie sp. zn. 1 Pv 112/15/5508, ktorým podľa  § 216 ods. 1 Trestného poriadku  podmienečne zastavila trestné stíhanie vedené proti obv. XXXXX za  prečin nebezpečné vyhrážanie podľa § 360 ods. 1, 2 písm. a)  Trestného zákona.  Súčasne v predmetnom uznesení podľa § 216 ods. 2 Trestného poriadku obvinenému určila skúšobnú dobu v trvaní 12 mesiacov. Uznesenie o podmienečnom zastavení trestného stíhania nadobudlo právoplatnosť dňom 21.07.2015,  kedy obvinenému zároveň začala  plynúť  skúšobná doba a tá mu uplynula dňa 21.07.2016. 

	V zmysle § 217 ods. 1 Trestného poriadku ak obvinený v priebehu skúšobnej doby viedol riadny život, splnil povinnosť nahradiť spôsobenú škodu a vyhovel aj ďalším uloženým obmedzeniam a povinnostiam,  prokurátor rozhodne, že  sa obvinený osvedčil. Inak rozhodne, a to  aj počas skúšobnej doby, že sa v trestnom stíhaní pokračuje. O osvedčení alebo o pokračovaní v trestnom stíhaní vydá uznesenie. 

Za účelom rozhodnutia o osvedčení, resp. neosvedčení obv. XXXXX v skúšobnej dobe podmienečného zastavenia trestného stíhania som vyžiadala aktuálnu správu o povesti z obce XXXXX,  výpis z Ústrednej evidencie priestupkov, bola vykonaná lustrácia trestných konaní v informačnom systéme Generálnej prokuratúry SR a vyžiadaný aktuálny odpis registra trestov obvineného. Z uvedených listinných dôkazov vyplynulo, že obvinený v skúšobnej dobe podmienečného zastavenia trestného stíhania nebol odsúdený za trestný čin, nie je voči nemu vedené žiadne trestné stíhanie, v priebehu skúšobnej doby sa dopustil jedného menej závažného priestupku porušením pravidiel cestnej premávky a z miesta trvalého bydliska neboli k jeho osobe zistené negatívne skutočnosti.

Na základe uvedených skutočností som rozhodla o osvedčení obv.  XXXXX v skúšobnej dobe podmienečného zastavenia trestného stíhania, ako je uvedené vo výrokovej časti tohto uznesenia, pretože v priebehu skúšobnej doby viedol riadny život. 

V zmysle § 217 ods. 4 Trestného poriadku právoplatnosťou rozhodnutia o tom, že sa obvinený osvedčil, nastanú účinky zastavenia trestného stíhania podľa § 9 ods. 1 písm. e) Trestného poriadku.  
Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.) 

JUDr. Elena Makovická
prokurátorka